**Klinisk forskning i Nyco(med) gjennom 50 år**

*Kari Sveen, Erik Andrew, Paul Gordon,* *kariolasveen@gmail.com*

Dette er historien om opprettelsen av den første spesialavdelingen for klinisk utprøvning i farmasøytisk industri i Norge, om dens vekst og hva det ble jobbet med. Kamilla Dahlstrøm ledet avdelingen fra opprettelsen i 1967 og i 20 år, så overtok Erik Andrew i 10 år.

Til å begynne med ble det utført studier med mange forskjellige produkter, men etterat Nycomed Pharma ble skilt ut, ble det bare kontrastmidler, og det på internasjonal basis. I mange år pekte alle piler oppover og stadig flere medarbeidere ble ansatt og opplært. I 1994 hadde Klinisk FoU 107 ansatte med hovedbase i Oslo, men med medarbeidere i 13 europeiske land. Basert på studiene som ble utført, ble noen av produktene registrert i over 100 land.

Senere, ved sammenslåing med utenlandske firmaer, ble ansvaret for klinisk utprøvning gradvis flyttet ut av landet, og etter 50 år var det slutt i Norge med Paul Gordon som den siste ansatte. Men kompetansen som var bygget opp, i form av erfarne medarbeidere, har over mange år bidradd til en god start for mange andre nye selskaper i Norge.